text: Kant li sains a le bore si enamet
   Ke ja n'istra mais par se volontet,
   Li sainte imagene dont jou vos ai contet
   Chele a le costre dou mostier apielet:
   "Frére," dist ele, "jou t’ai araisonet
   Por un signor de grant nobilitet
   Ki por moi a en cheste vile estet
   Dis et siet ans en mout grant povretet;
   Le biel sierviche ke il m’a presentet
   A nostre sire mout recoillit en gret.
   Or va, si l' quier tant ke l’aies trovet,
   Car bien est drois ke chil de le chitet
   Le reconoissent et sacent se bontet."
   Es vos le clerc forment espoentet:
   Le mostier cherke et de lonc et de let,
   Et Alexis a trois fois encontret;
   Mais voirement ne cuide ne ne set
   Ke ses cors soit de si grant dignitet:
   Maintes fois l’ot fors dou mostier botet
   Et laidement castoiiet et coset
   Et soduiant el pautonier clamet.
  